CELEX: E2011J0019
Language: fi
Date: 2012-11-30 00:00:00
Title: Tuomioistuimen tuomio, annettu 30 päivänä marraskuuta 2012 , asiassa E-19/11 – Vín Tríó ehf. vastaan Islannin valtio (Tavaroiden vapaa liikkuvuus – tutkittavaksi ottaminen – tuotekate – ETA-sopimuksen 11 ja 16 artikla – kaupalliset valtion monopolit – monopolin olemassaoloa ja toimintaa koskevat säännöt – tuotteiden valintaa koskevat säännöt – kieltäytyminen kofeiinin kaltaisia piristeitä sisältävien alkoholijuomien myynnistä – kotimaisten ja maahantuotujen tuotteiden välinen syrjintä – kotimaisen tuotannon puuttuminen)

14.3.2013   
            
            
               FI
            
            
               Euroopan unionin virallinen lehti
            
            
               C 75/15
            
         TUOMIOISTUIMEN TUOMIO,
   annettu 30 päivänä marraskuuta 2012,
   asiassa E-19/11
   Vín Tríó ehf. vastaan Islannin valtio
   (Tavaroiden vapaa liikkuvuus – tutkittavaksi ottaminen – tuotekate – ETA-sopimuksen 11 ja 16 artikla – kaupalliset valtion monopolit – monopolin olemassaoloa ja toimintaa koskevat säännöt – tuotteiden valintaa koskevat säännöt – kieltäytyminen kofeiinin kaltaisia piristeitä sisältävien alkoholijuomien myynnistä – kotimaisten ja maahantuotujen tuotteiden välinen syrjintä – kotimaisen tuotannon puuttuminen)
   2013/C 75/08
   Asiassa E-19/11, Vín Tríó ehf. vastaan Islannin valtio, Héraðsdómur Reykjavíkur (Reykjavikin käräjäoikeus) on esittänyt EFTA-valtioiden välisen, valvontaviranomaisen ja tuomioistuimen perustamista koskevan sopimuksen 34 artiklan nojalla tuomioistuimelle PYYNNÖN, joka koskee sitä, estävätkö ETA-sopimuksen 11 ja 16 artiklan määräykset sen, että alkoholijuomien vähittäismyyntiä koskevan valtion monopolin haltija voi kieltäytyä kofeiinin kaltaisia piristeitä sisältävien alkoholijuomien myynnistä, EFTAn tuomioistuin, toimien kokoonpanossa Carl Baudenbacher, presidentti, ja tuomarit Per Christiansen (esittelevä tuomari) ja Páll Hreinsson, on antanut 30 päivänä marraskuuta 2012 tuomion, jonka tuomiolauselma on seuraava:
   
                
            
            
               ETA-sopimuksen 16 artiklan 1 kohdan määräysten vastaiseksi ei voida katsoa sitä, että valtio säätää lainsäädännöllä tai hallinnollisten määräysten nojalla, että alkoholijuomien vähittäismyyntiä koskevan valtion monopolin haltija voi kieltäytyä hyväksymästä myyntiin liikkeissään alkoholijuomia, jotka sisältävät kofeiinin kaltaisia piristeitä.
            
         
                
            
            
               Tällaista tuotevalintasääntöä on kuitenkin sovellettava samalla tavoin kotimaisiin ja maahantuotuihin alkoholijuomiin, jotka sisältävät piristeitä. Jos kotimaista tuotantoa ei ole – kuten käsiteltävänä olevassa tapauksessa – ja jos valintasäännön tarkoituksena ei ole suojella samankaltaisten tuotteiden kotimaista tuotantoa, tämän ei voida katsoa asettavan muiden ETA-valtioiden tuottajia tai tuotteita epäedulliseen asemaan.